Wonderwerk toe ‘porseleinpop’ uit see geluidjie maakDie baba het van sy ouers se tent oor die sand op ’n strand soos dié een daar naby tot in die see gekruip. Foto: Google Maps ŉ Visserman van Nieu-Seeland het hom byna doodgeskrik toe hy, soos hý gedink het, ŉ porseleinpop uit die water haal – en hoor dit maak ŉ geluid. Gus Hutt was net mooi op die regte tyd op die regte plek om ŉ 18 maande oue babaseun uit die water te red nadat die kleinman op 26 Oktober weggedwaal het van sy ouers se tent in ŉ vakansiekamp naby Matatastrand, sowat 200 km suidoos van die hoofstad, Auckland, berig die New Zealand Herald. Hutt het aan die dagblad gesê hy hengel gewoonlik op ŉ plek naby Murphy’s Holiday Camp, maar het iets snaaks in die see gesien nadat hy ŉ plek sowat 100 m daarvandaan gekies het. “Die gesiggie het soos porselein gelyk met die kort, nat hare, maar toe hoor ek ŉ skril geluidjie en dog by myself: ‘O genade, dis ŉ baba en hy of sy leef,’” het Hutt vertel. Die dapper klein waaghals het die ritssluiter van sy ouers se tent oopgetrek en by die flap uitgekruip terwyl hulle geslaap het. Hutt het die seuntjie omstreeks 07:15 gewaar. Hy het taamlik vinnig verbygedryf. “As ek nie daar was nie of net ŉ minuut later opgedaag het, sou ek hom nie gesien het nie. “Hy kan sy sterre dank, maar hy was nie bestem [om te verdrink] nie; dit was nie sy tyd nie.” Die seuntjie se ma het gegil toe sy hoor hy het in die see gedryf. Volgens die kampeerplek se mede-eienaar Rebecca Salter is dit ŉ “uitsonderlike wonderwerk” dat die kleinman gered is. Hy is na ŉ hospitaal geneem, maar volgens Hutt het niks met hom geskort toe sy ouers sy lewensredder kom bedank het nie. “Hy het rondgewikkel om los te kom en alles om hom te verken. Hy is net ŉ lieflike, parmantige outjie.”